Vivarium

Et vivarium er et område, oftest lukket, for å holde og drette opp dyr eller planter for observasjon eller forskning. 
Ofte simuleres en del av en arts økosystem i mindre skala, med kontrollerte miljømessige betingelser.

Et vivarium kan være lite nok til å stå på et bord, som et terrarium eller et akvarium, eller det kan være en større konstruksjon, også utendørs. Store vivarier, spesielt de som inneholder flygende dyr, har vanligvis noe slags slusesystem for at mennesker skal kunne komme gjennom uten at dyrene slipper unna.

Flora og fauna 

Det finnes forskjellige typer vivarier, som:
 Akvarium som simulerer et akvatisk habitat, for eksempel en elv, innsjø eller et hav, men kun de delene av disse habitatene som befinner seg under vann.
 Insektarium inneholder insekter.
 Formicarium inneholder maur.
 Paludarium er et vivarium som simulerer regnskog eller sump.
 Riparium er et vivarium som simulerer en elv, dette kan også sees som et akvarium koblet sammen med et terrarium, og har både et undervannsområde og en strand, ofte brukt for akvatiske øgler.
 Terrarium simulerer et tørt habitat, for eksempel ørken eller savanne.

Mange typer planter passer til disse habitatene.
Eksempler på dyr som ofte holdes for observasjon er reptiler, amfibier, insekter, edderkopper og skorpioner.

Størrelse og materialer
Vivariet lages ofte av en klar beholder (ofte plast eller glass). Men fordi det til forskjell fra akvariet ikke trenger å motstå vanntrykk, kan det også lages av tre eller metall med minst en transparent side. 
De kan være kubiske, runde, rektangulære eller ha andre former. 
Valget av materialer avhenger av ønsket størrelse og vekt, motstandsdyktighet mot fuktighet, pris og ønsket kvalitet.

Grunnflaten må dimensjoneres slik at det blir stort nok for artene som skal leve der, også når de har nådd fullvoksen størrelse.
Høyden kan også være viktig for de større plantene, klatreplanter eller for klatrende dyrearter.
Vivariet må være bredt nok til å gi en følelse av dybde, av hensyn til både tilskueren og dyrene inni.

De vanligste substratene er vanlig jord, grus, sand, fliser fra forskjellige trær, plantefibre (for eksempel fra kokosnøtt), eller en kombinasjon. Valget av substrat avhenger av plantenes behov, eller dyrenes (slik som behov for å grave huler), fuktighet, og estetiske hensyn.

Miljøkontroll

Lys
Et belysningssystem er oftest nødvendig, og tilpasses alltid til dyrenes og plantenes behov. For eksempel varmer enkelte reptiler seg i solen i naturen, så en infrarød lyspære trengs for å simulere dette i et terrarium.

Noen planter og dagaktive dyr trenger en UV-kilde for å kunne danne D-vitamin og oppta kalsium. Ultrafiolett lys kan tilføres med spesielle lysrør.

En regulator for å simulere nøyaktig overgangene mellom lyse og mørke perioder kan være nødvendig. Varigheten av den simulerte dagen og natten avhenger av forholdene i artens naturlige habitat og årstiden som man ønsker å simulere.

Temperatur
Temperaturen kan være en veldig viktig faktor for arter som ikke kan tilpasse seg andre forhold enn de som finnes i det naturlige habitatet.

Varme kan tilføres på flere forskjellige måter, vanligvis styrt av en termostat:
 varmelamper eller infrarøde lamper
 varmeplater som varmer opp sidene eller bunnen i et terrarium
 varmekabler plassert i substratet
 mer komplekst utstyr som blåser inn varm luft

I likhet med lyset, kan det være ønskelig å senke temperaturen for å simulere natt. Slike variasjoner må tilsvare de som finnes i artens naturlige habitat, og kan hjelpe med å holde organismen frisk.

Fuktighet
Mange planter og dyr har ganske begrenset toleranse for variasjoner i fuktigheten.

Fuktigheten kan reguleres på flere forskjellige måter:
 vanlig vannpulverisering
 fordampning i vivariet (fra en dam, eller vannsirkulasjon)
 automatiserte pulveriseringssystemer og fuktere

Ventilasjon og åpninger
Tilgang til vivariet er nødvendig for vedlikehold, for å ta seg av planter og dyr, og for å distribuere næring. 

Noen dyr blir instinktivt redde for predatorer hvis det skjer ting over hodet på dem, og dette forårsaker derfor noe stress. For slike dyr kan det være best å ha åpningen i fronten av vivariet.

Ventilasjon er viktig for fornyelse av luften, men også for å unngå at fuktig luft stagnerer slik at mugg og bakterier ikke skal trives alt for godt (spesielt et problem i varme, fuktige terrarier). 
Den tradisjonelle metoden er å plassere en vifte lavt i terrariet og en annen høyt oppe, noe som gir luftsirkulasjon.

Se også
 Akvarium
 Biom
 Biosfære
 Økosfære
 Økosystem

Hobbyer
Økologi